தமிழன் இந்நாட்டில் உரிமையுடன் வாழ வழிவகுக்கப்பட வேண்டும். நமது ஜீவாதார உரிமையான மொழி உரிமையைப் பாதுகாக்க முனைந்திருக்கிறோம். எமது சமூகம் மொழி ஆகியன ஒதுக்கப்படுவதை எதிர்த்துப் போராட்டம் நடாத்த முன்வந்திருக்கிறோம். இந்த நாட்டில் உள்ள தமிழ்ப்பேசும் மக்களின் எண்ணிக்கை பற்றிய புள்ளி விபரத்தைச் சிங்களவர் என்றும் குறைத்தே கூறுகின்றனர். இலங்கையில் 24 இலட்சம் தமிழ் பேசும் மக்கள் வாழ்ந்து வருகின்றனர். 81 இலட்சம் மக்கள் ஜனத்தொகையை உடைய இந்நாட்டில் அவர்கள் 30 சதவீதமானவர்களாகத் திகழ்கின்றனர். இலங்கையில் இரண்டு மொழிகள் உத்தியோக மொழிகளாக இருக்க முடியாது என்று கூறிவருவோர் இதர நாடுடகளின் முன்மாதிரியைப் பின்பற்றிச் செயலாற்றுவது சிறந்ததாகும். சுவிற்சலாந்து தேசத்தில் 4 மொழிகள் உத்தியோக மொழிகளாக இருக்கின்றன. இலங்கையில் சிங்களம் போல் அந்நாட்டில் ஜெர்மன் மொழியை 72.7 சத விகிதமானோர் பேசி வந்த போதிலும் பிரெஞ்சு இத்தாலியன் ஆகிய இரு மொழிகள் உட்பட 1.2 சத விகிதமானோர் பேசிவரும் ரொமனிஸ் மொழியும் ஜெர்மன் மொழியுடன் சமஅந்தஸ்துக் கொண்டிருக்கின்றது. இலங்கை சிறிய ஒரு நாடெனவும் எனவே இங்கு இரு மொழிகள் உத்தியோக பாசைகளாக இருக்க முடியாதெனவும் கூறுகின்றனர.; சுவிற்சலாந்து 14 ஆயிரம் சதுர மைல் விஸ்தீரணத்தை உடையது. ஆனால் இலங்கையோ 25 ஆயிரம் சதுர மைல் விஸ்தீரணமாகவிருக்கிறது.